LITTAFI NA BIYU
42
Zabura 42–72 *
Don mai bi da kaɗe-kaɗe. Maskil† ne na ’Ya’yan Kora maza.
1 Kamar yadda barewa take marmarin ruwan rafuffuka,
haka raina yake marmarinka, ya Allah.
2 Raina yana ƙishin Allah, Allah mai rai.
Yaushe zan tafi in sadu da Allah ne?
3 Hawayena ne sun zama abincina
dare da rana,
yayinda mutane suke ce da ni dukan yini,
“Ina Allahnka ɗin?”
4 Waɗannan abubuwa ne nakan tuna
sa’ad da nake faɗin abin da yake a raina,
yadda dā nakan tafi tare da taron jama’a,
ina bishe su a jere zuwa gidan Allah,
da sowa ta farin ciki da kuma godiya
a cikin taron biki.
5 Me ya sa kake baƙin ciki, ya raina?
Me ya sa ka damu a cikina?
Ka dogara ga Allah,
gama zai sāke yabe shi,
Mai Cetona da kuma Allahna.
6 Raina‡ yana baƙin ciki a cikina;
saboda haka zan tuna da kai
daga ƙasar Urdun,
a ƙwanƙolin Hermon, daga Dutsen Mizar.
7 Zurfi kan kira zurfi
cikin rurin matsirgar ruwanka;
dukan raƙuma da igiyoyi
sun sha kaina.
8 Da rana Ubangiji yakan nuna ƙaunarsa,
da dare waƙarsa tana tare da ni,
addu’a ga Allah na raina.
9 Na ce wa Allah Dutsena,
“Me ya sa ka manta da ni?
Me zai sa in yi ta yawo ina makoki,
a danne a hannun abokin gāba?”
10 Ƙasusuwana suna jin jiki da wahala
yayinda maƙiyana suna mini ba’a,
suna ce mini dukan yini,
“Ina Allahnka ɗin?”
11 Me ya sa kake baƙin ciki, ya raina?
Me ya sa ka damu a cikina?
Ka dogara ga Allah,
gama zai sāke yabe shi,
Mai Cetona da kuma Allahna.
* Zabura 42: Cikin rubuce-rubucen hannu na Ibraniyanci masu yawa Zabura 42 da 43, zabura guda ce. † Zabura 42: Kan magana, mai yiwuwa wata kalmar waƙa ce. ‡ Zabura 42:6 Kaɗan a cikin rubuce-rubucen hannu na Ibraniyanci, Seftuwajin da Siriyak; yawancin rubuce-rubucen hannu na Ibraniyanci yabe shi domin taimakon cetonsa. 6 Ya Allahna, nawa